text: Se billederne: Stormstræde hærget
  14 december 2011 kl. 15.47
  Det var overstået på under et minut, da et naturfænomen i morges hærgede en vej i Havneby på Rømø. Taget blæste af flere huse på vejen med det betegnende navn Stormstræde.
  Naturfænomenet, som beboerne tror var en skypumpe, ramte kl. 6.30. 
  Ingen personer kom til skade.
  
  Downburst
  Anders Brandt fra TV2 Vejret tror ikke, at der har været tale om en skypumpe.
  - Vi hælder mere til, at Havneby har oplevet et meteorologisk fænomen, som kaldes downburst, siger han til TV SYD.  
  Det er regn-kølet luft, som efter at det rammer jorden spredes til alle sider med voldsom kraft. Vindstødene i et downburst kan i visse tilfælde måle sig med tornadoer.
  
  Glasskør
  - Det hele var overstået på et minut, fortæller pensionist Bent Hansen. 
  Han vøgnede op til et hus fyldt med glasskår. 
  Aisa Gravesens var ved at stå op - og hendes mand var på vej på arbejde, da naturfænomenet slog til.
  
  Mange skader
  - Vi gik udenfor - og i løbet af kort tid kom naboerne ud. Det var bælgmørkt og vi gik rundt med lygter. Efterhånden kunne vi se, at der var sket mange store skader, fortæller hun til TV SYDs fotograf. 
  Hos familien Gravesen var taget lettet på garagen og flyttet en meter.
  Andre huse manglede dele af taget - eller vinduer og udestuer var knust. Også plankeværker var slået skævt af naturfænomenet.
  